Вързулица
Вързу̀лица е село в Северна България, община Полски Тръмбеш, област Велико Търново.

География 
Село Вързулица се намира в средната част на Дунавската хълмиста равнина, на около 15 km на северозапад от общинския център град Полски Тръмбеш и 40 km на север-северозапад от областния център Велико Търново. На около километър южно от селото, покрай северния край на съседното му село Масларево, минава в направление запад – изток първокласен републикански път – част от Европейски път Е83, водещ на запад покрай село Горна Студена към Плевен, а на изток покрай Пейчиново към връзка с Европейски път Е85. Землището на Вързулица е разположено в най-северозападната част на община Полски Тръмбеш и има площ 17,565 km². През селото минава в направление север – юг третокласният републикански път III-504, който го свързва на юг с Масларево, а на север води през Алеково към Свищов. Климатът е умереноконтинентален.

По водосливното понижение през селото в посока от запад към изток минава малък ручей, захранван предимно от валежните води. По него източно край селото има два последователни малки язовира, по-близкият с площ около 2,5 ha, а следващият – около 6,5 ha. Надморската височина при моста на третокласния път в селото е около 86 m и нараства на север и юг до около 100 – 110 m. Средната надморска височина е около 100 m. Основен поминък на жителите са земеделие и животновъдство.

История 
Името на селището може би произлиза от думите на два пътя (върз улица). Най-рано е споменато в турски данъчен регистър от XVII век с името село Вързил. Сред тогавашните му обитатели има християни.

Около 1950 г. се открива и селското училище, което обаче работи много кратко преди да затвори поради малкия брой ученици.

В землището на селото са регистрирани два антични археологически обекта. Единият е в местността Клиселика (Черковището). Вторият обект е в местността Калето. Късноантичната крепост „Асара“/„Хасара“ се намира в едноименната местност, на 3,3 km западно по права линия от центъра на село Вързулица. Построена е на височина, доминираща над околността с отлична видимост във всички посоки при надморска височина 168 m.

Данни за селище от времето на Второто българско царство няма. Няма археологически материали от землището и от периода XV – XIX век. Вероятно посоченото в данъчния регистър от XVII век селище Вързил е в чертите на днешното село Вързулица. Вероятно също така то възниква в годините на османското владичество, след като не е известно по данъчните регистри от XV век. Предполага се, че старото село е в дворовете около днешния център и по-източно. По-късно там идват преселници и от други съседни селища и то се разраства по протежението на селското дере.

Население 
Населението на село Вързулица, наброявало към 1946 г. 1416 души, намалява към 1956 г. с около 1/3 - до 934 души, и спадът на числеността му продължава плавно до 102 към 2021 г.

Религии 
Населението на селото изповядва православно християнство. Има действаща само на големи религиозни празници църква „Рождество Богородично“.

Редовни събития 
Всяка година се провежда сбор на селото в първата събота на месец ноември.

Спорт 
В периода 2010 – 2012 г. е създаден футболен клуб с наименование Челси (Вързулица).

Източници 

Села в област Велико Търново
Населени места в община Полски Тръмбеш